
P R E S U D A

Visoki prekršajni sud Republike Hrvatske u vijeću sastavljenom od sudaca: Nediljka Bobana kao predsjednika vijeća, te Karmen Novak Hrgović i Davorka Kučana kao članova vijeća, uz sudjelovanje više sudske savjetnice Sofije Kovačević kao zapisničarke, u prekršajnom postupku protiv okrivljenika Ivice Topalovića zbog prekršaja iz članka 282. stavka 9. i dr. Zakona o sigurnosti prometa na cestama („Narodne novine“ broj: 67/08, 74/11, 80/13, 158/13, 92/14, 64/15, 108/18, 70/19, 42/20, 85/22), odlučujući o žalbi tužitelja, MUP-a, Policijske uprave splitsko-dalmatinske, Policijske postaje Ston, podnesenoj protiv presude Općinskog prekršajnog suda u Splitu, Stalna služba u Solinu, broj: Pp-4295/2025-6 od 3. travnja 2025., na sjednici vijeća održanoj dana 12. studenog 2025.,

p r e s u d i o    j e:

Prihvaća se žalba podnositelja optužnog prijedloga Policijske uprave splitsko-dalmatinske, Policijske postaje Ston, kao osnovana, te se preinačuje pobijana presuda u odluci o prekršajnopravnoj sankciji na način da se okrivljeniku Ivici Topaloviću, zbog prekršaja iz članka 282. stavka 9. Zakona o sigurnosti prometa na cestama, temeljem članka 58. Prekršajnog zakona, izriče zaštitna mjera zabrane upravljanja motornim vozilima „B“ kategorije u trajanju od 2 (dva) mjeseca.

Obrazloženje
 
1.	Pobijanom presudom okrivljenik Ivica Topalović, proglašen je krivim i kažnjen novčanom kaznom u ukupnom iznosu od 2.110,00 eura, temeljem članka 282. stavka 9. i dr. Zakona o sigurnosti prometa na cestama, zbog prekršaja činjenično opisanih u izreci pobijane presude, od koje mu je nakon uračunatog zadržavanja preostalo za platiti 2.070,18 eura.

2.	Istom presudom, temeljem članka 139. stavka 3. Prekršajnog zakona, okrivljenik je obvezan na plaćanje troškova prekršajnog postupka u ukupnom iznosu od 30,00 eura. 

3.	Protiv te presude tužitelj Policijska uprava splitsko-dalmatinska, Policijska postaja Ston, pravodobno je podnijela žalbu zbog odluke o novčanoj kazni i neizricanja zaštitne mjere, navodeći da okrivljeniku treba izreći kaznu zatvora i zaštitnu mjeru zabrane upravljanja motornim vozilom, s obzirom na težinu počinjenih prekršaja.  

4.	Žalba je osnovana.

5.	Rješavajući predmet povodom žalbe tužitelja, te ispitujući pobijanu presudu u pobijanom dijelu u smislu odredbe članka 202. Prekršajnog zakona, Visoki prekršajni sud Republike Hrvatske (dalje sud) je utvrdio da pobijanom presudom nisu počinjene bitne povrede odredaba prekršajnog postupka iz članka 195. stavka 1. točke 6., 7., 9. i 10. Prekršajnog zakona, povrede materijalnog prava na štetu okrivljenika, niti je nastupila zastara prekršajnog gonjenja, što su povrede na koje ovaj sud pazi po službenoj dužnosti.

6.	Ispitujući dalje pobijanu presudu povodom žalbe tužitelja u odluci o kazni, ovaj sud je utvrdio da je prvostupanjski sud okrivljeniku za počinjeni prekršaj pravilno i zakonito temeljem članka 282. stavka 9. i dr. Zakona o sigurnosti prometa na cestama, utvrdio novčane kazne u najnižem propisanom odnosno propisanom iznosu, koje je valjano obrazložio i koje su po mišljenju ovog suda primjerene težini počinjenih prekršaja, stupnju krivnje okrivljenika, opasnosti djela i svrsi kažnjavanja (članak 36. Prekršajnog zakona), pa stoga i ovaj sud uzimajući u obzir olakotne okolnosti na strani okrivljenika (priznanje prekršaja) prihvaća odluku prvostupanjskog suda, koji je ocijenio da će se u konkretnom slučaju izrečenom ukupnom novčanom kaznom postići svrha kažnjavanja i bez izricanja kazne zatvora, unatoč ranijoj prekršajnoj kažnjavanosti okrivljenika. Kako tužitelj nije svojim žalbenim navodima doveo u sumnju pravilnost i zakonitost odluke o kazni, žalba je odbijena kao neosnovana.

7.	Ispitujući dalje pobijanu presudu povodom žalbe tužitelja u odnosu na to da prvostupanjski sud nije okrivljeniku izrekao zaštitnu mjeru, ovaj sud je utvrdio da su osnovani žalbeni navodi podnositelja optužnog prijedloga u pogledu nužnosti izricanja zaštitne mjere zabrane upravljanja motornim vozilima „B“ kategorije. Stoga je okrivljeniku izrečena zaštitna mjera zabrana upravljanja motornim vozilima „B“ kategorije u trajanju od 2 mjeseca, budući da je okrivljenik počinio tri teška prometna prekršaja u stjecaju, i dalje uvažavajući utvrđene olakotne okolnosti na strani okrivljenika, jer je ovaj sud ocijenio da će navedena zaštitna mjera u tolikom trajanju preventivno utjecati na okrivljenika da ne čini prekršaje, čime će se postići svrha primjene zaštitnih mjera iz članka 51. Prekršajnog zakona.

8.	Slijedom navedenog odlučeno je kao u izreci ove presude. 



                              U Zagrebu, 12. studenog 2025.
  

	Zapisničarka:
	
	Predsjednik vijeća:

	
	
	

	Sofija Kovačević,v.r.
	
	Nediljko Boban,v.r.


  

Presuda se dostavlja Općinskom prekršajnom sudu u Splitu u 4 otpravka: za spis, okrivljenika i podnositelja optužnog prijedloga.


                                                            Za točnost otpravka – ovlašteni službenik
				               Upraviteljica zajedničke sudske pisarnice:

				                                            Edita Vrkljan		

